狗

又叫或者，係種馴化咗嘅犬科動物。狗係狼嘅近親，兩者主要嘅分別在於馴化嘅程度：狼同狗喺遺傳上相當近，兩者都係有社會性嘅食肉動物，興成群結隊獵食，而好多狗品種－例如係德國狼狗呀噉－望落個樣都同狼好相似；事實係，狼同狗仲有得雜交，生出有生殖能力嘅後代，所以喺生物學上，狼同狗嚴格嚟講可以算係屬同一個物種。狼同狗主要嘅分別在於，狼嘅馴化程度低，一般都唔會俾人埋佢哋身，相比之下，正常嘅狗會俾人埋身，仲會對人作出揈尾等嘅友好動作。

狗一個唔尋常嘅特性係巨大嘅內部差異：喺大約公元前 13,000 至 12,000 年嗰陣，狗經已俾人類馴養咗；打後嘅人一路都有養狗同訓練狗，用佢哋嚟做看門口、牧羊、打獵、拖雪橇、幫差人捉賊、做導盲犬同埋做狗醫生等嘅多種工作，而狗喺身體特徵上亦都因為呢個過程而有咗相當大嘅內部差異－到咗廿一世紀，狗品種經已有成幾百個咁多，由俾人養嚟拖雪橇而變得又大隻又跑得快嘅哈士奇以至得嗰幾公斤重嘅芝娃娃都屬於狗，而狗嘅毛皮顏色由白、黑、紅、灰、金黃同啡都有。

人同狗之間嘅關係密切：研究指，狗因為同人相處咗咁漫長嘅時間，進化到好識睇人嘅眉頭眼額，會主動親近人同埋喺主人發嬲嗰陣知驚；現代人好興養狗嚟做寵物，會將狗視為屋企人噉，而狗仲因為佢哋同人嘅緊密關係而俾人稱為「人類最好嘅朋友」。

詞源 
狗嘅學名係「Canis lupus familiaris」或者「Canis familiaris」。狗同狼係近親，兩種動物遺傳上接近到能夠配種生出有生育能力嘅後代，所以喺生物學上可以算係同一個物種，而同狼比起嚟，狗嘅馴化程度高，對人類友好，所以就叫「Canis lupus familiaris」－當中「familiris」係拉丁文「屋企人」或者「友好」噉解，所以狗嘅學名成個字可以解做「友好嘅狼」噉嘅意思。

特性

打獵 
狗曉好似狼噉打獵，而且相當擅長做呢樣嘢。狗可以單獨打獵又得，成群噉打獵都得。

食腐 
狗同狼一樣，喺唔夠嘢食嗰陣會去食腐肉，而喺歐亞大陸某啲多人類活動嘅地區，狗會走去食垃圾。

狗群組成 
狗有社會性，基本嘅社會單位係一公一乸嘅狗掕住佢哋啲未成年仔女。

地盤性 
狗係一種有地盤性嘅動物：一隻狗主要有兩種方法話俾第啲狗群知「呢帶係我地頭」－嚎叫同氣味標識。嚎叫指隻狗向天叫，等周圍一帶都聽到佢把聲同知佢存在，呢種行為喺狼身上都見得到；但一般認為，氣味標識比嚎叫更加有效，氣味標識指隻狗喺自己地頭嘅某啲地方屙低尿，令到嗰啲地方有自己陣除。

狼對狗 
因為狼同狗都係強勢嘅食肉動物，所以兩者成日都會打交。單打獨鬥嘅話，狗通常都會俾狼殺死，而且爭嘢食唔會夠狼爭；但狼群通常狼數唔多，而且如果佢哋喺人類多嘅地區同狗碰頭，狗會喺數量上佔重大優勢之餘仲有人類撐佢哋，所以喺呢種情況下，狼多數唔夠狗打。

狼有時會殺狗，而某啲個別地區嘅狼族群仲興以狗肉做重要糧食來源。例如喺克羅地亞，狼殺狗殺得多過殺綿羊，俄羅斯嘅狼據講會壓制流浪狗嘅數量，而喺廿一世紀初嘅斯堪的納維亞同美國威斯康辛州，狼攻擊狗俾人視為一個生態問題；狼可能會喺人類屋企附近或者森林當中攻擊狗，會殺死多種嘅獵狗，當中年紀大嘅狗最受影響，因為呢啲狗唔似得後生啲嘅狗咁細膽，往往唔曉驚同避開狼，不過有啲大型嘅狗種可以同狼打交打到不相上下。值得一提嘅係，狼攻擊起有人陪伴嘅狗上嚟，好多時會狼死得好交關，仲會忽視隻狗身邊嘅人。

根據紀錄，全世界每年俾狼殺嘅狗數量查實好少，但「狼殺狗」嘅現象就引起唔少人為佢哋啲狗擔憂：喺唔少文化當中，人都視狗為好朋友，當佢哋係屋企人同工作夥伴，而呢種對「狼會殺狗」嘅恐懼有時會令公眾支持獵人殺狼。

有唔少生態學家指出，牧羊狗可以幫手減少人同狼嘅衝突，而噉做可以間接幫手保育狼：牧羊狗唔係特別有攻擊性，但因為狗同狼相近，所以佢哋能夠一定程度上同狼溝通；牧羊狗能夠向狼做出一啲曖昧行為，例如係好幾隻牧羊狗一齊向住啲狼做出吠、邀請佢哋玩、或者有攻擊性嘅舉止等等嘅舉動，呢啲舉動可以干擾狼，令到佢哋無所適從。事實係，歐亞喺歷史上不嬲有用開牧羊狗嚟抵抗狼對牲畜嘅獵食，而且頗有成效。

疾病

文化 
狗呢個字本係講幼犬，不過家下狗已經取代咗犬嘅意思。

各地對狗嘅睇法差異相當大，就算喺同一文化之下，亦有相反嘅睇法、意見。以「人類最好嘅朋友」嚟形容，亦有啲產品用狗做招牌，例如：Hush Puppy 鞋。重有幾隻牌子嘅煙同朱古力叫 Laika，紀念第一隻上太空嘅狗 Laika。

狗係中國嘅十二生肖之一，排尾二。

嚮以前嘅唐人社會，狗只係種農場動物，唔算寵物。除咗要來趕人趕動物，重會劏來食。大把食譜同埋藥方都有狗肉，話好補身。亦有諺語「狗肉滾幾滾，神仙都企唔穩/三六滾一滾，神仙企唔穩」，形容狗肉好食。粤語區嘅廣西有玉林狗肉節，係個一年一度嘅食宴，引來好多批評。而家好多地方，食狗肉犯法，要坐監。

廣州話詞彙
同狗拏緪嘅彈多過讚。

壞話
做到隻狗噉、狗、狗衝、扮死狗、狗咬龜、狗咬狗、狗咬着爛嘅、跟尾狗、狗仔隊、落狗屎、餓狗搶屎、狗口長不出象牙、生咗對狗眼/狗噉眼、狗噏、烚熟狗頭、人多烚狗唔腍、門口狗、裝假狗、男人老狗、好狗唔攔路、心肝當狗肺、打死狗講價、有狗肉食就嫌狗虱/有狗肉食就咪嫌狗虱、食屎狗、狗公、狗上瓦坑、生滋狗、偷雞摸狗、摸狗不成流鼻涕、狗屎垃圾、番狗、唐狗、癲狗、無聲狗、阿豬阿狗/阿貓阿狗、龍床不及狗竇、落水狗、趕狗入窮巷、水瓜打狗、掟死狗、打狗睇主人、唔食狗肉飲狗汁、黑狗偷食、外來狗、耷尾狗、喪家狗、無狗拉隻貓、細佬哥玩狗、小偷畀狗咬、養狗咬荔枝、閂埋門打狗、拉狗封屋、落閘放狗、狗瘦主人羞、阿崩叫狗、阿崩養狗、阿崩咬狗虱、狗死狗虱死、和尚食狗肉、夏至狗、食咗夏至狗、狼過華秀隻狗、狗仔抬轎……

老百姓用來鬧官府中人係狗嘅詞語唔少，舊時就有嘅包括：「狗官」、「狗賊」、「鷹犬」、「黃皮狗」……近年，香港反政府示威者多咗直接用「狗」同埋「警犬」借喻香港警察，指渠哋嘅人格同行為好似狗咁衰，又引申出「狗屋」、「狗車」、「狗糧」等等相關詞語嘅新用法。香港親政府示威者乃至傳媒，會將政黨熱血公民叫作「熱狗」。

其他
汪汪［］、汪星人、熱狗、烏嘴狗、地鐵狗、跑狗、瘋狗症、喂豬帶挈狗、女人狗肉……

英文傳媒術語「watchdog journalism」，有指幫人民做看門狗，監察政府同社會嘅意思。喺香港，黃毓民話渠創辦嘅《癲狗日報》同埋《癲狗周刊》兩個名就帶有呢種比喻；而個老闆，似乎亦都唔介意俾人順理成章，一語雙關噉樣叫作「癲狗」。李怡試過自稱「癲狗老人」，邏輯差唔多。

狗形象嘅衍生作品 
 史諾比
 狗狗震
 高飛狗
 布魯托
 101班點狗
爆炸狗
大頭狗
曲奇狗

狗品種 
 芝娃娃
 松鼠狗
 秋田犬
 貴婦狗
 英國鬥牛狗
 日本銀狐
 聖伯納犬
 比格犬
 中國沙皮犬
 爹利
 馬爾濟斯
 米格魯
 柴犬
 拉布拉多犬
 比熊犬

科技
以上同其他純種狗，係由商人近百年整出來嘅，用咗近親交配等等方法。由於渠哋着重嘅係顧客喜好，主要係外形，令到大把狗嘅身體構造極差，易傷易病易死易黐線，大部分日子都過得唔好。部分品種，例如英國鬥牛狗，交配同埋生狗仔都下下要靠人同工具。配種狗係千挑萬選嘅少數，往往俾人頻繁噉樣利用，有啲會被迫住一路忙碌，重要食春藥，搞到又傷又殘。健全嘅狗，天生都有條尾，不過有唔少都會俾人切/剪走咗，原因有大把——有啲唔人道。

貓
 狼
 戌 (地支)
 連登狗

攷

生肖